ROZHODNUTIE KOMISIE
z 22. marca 2007,
ktorým sa zriaďuje expertná skupina členských štátov pre digitalizáciu a digitálne uchovávanie
(2007/320/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
keďže:
(1)
V článku 157 Zmluvy o založení Európskeho spoločenstva sa Spoločenstvo a členské štáty poverujú úlohou zabezpečiť podmienky potrebné pre konkurencieschopný priemysel Spoločenstva. V článku 151 sa ustanovuje, že Spoločenstvo prispieva k rozvoju kultúr členských štátov, pričom rešpektuje ich národnú a regionálnu rozmanitosť a zároveň zdôrazňuje spoločné kultúrne dedičstvo.
(2)
Vo svojom oznámení s názvom „i2010 - Európska informačná spoločnosť pre rast a zamestnanosť“ (1) ohlásila Komisia pilotnú iniciatívu týkajúcu sa digitálnych knižníc.
(3)
Vďaka oznámeniu Komisie s názvom „i2010: Digitálne knižnice“ (2) sa začala iniciatíva pre digitálne knižnice, ktorej podstatou sú opatrenia v oblasti digitalizácie kultúrneho materiálu a vedeckých informácií, ich dostupnosti online a digitálneho uchovávania.
(4)
V odporúčaní Komisie 2006/585/ES z 24. augusta 2006 o digitalizácii kultúrneho materiálu, jeho dostupnosti online a o uchovávaní digitálnych záznamov (3) (ďalej len „odporúčanie Komisie“) sa členské štáty vyzývajú, aby prijali opatrenia na zlepšenie svojich politík v tejto oblasti.
(5)
V záveroch Rady o digitalizácii kultúrneho materiálu, jeho dostupnosti online a o digitálnom uchovávaní (4) (ďalej len „závery Rady“) sa Komisia žiada, aby prispela k lepšej politike koordinácie v týchto oblastiach, a to najmä prostredníctvom vytvorenia skupiny expertov členských štátov.
(6)
V záujme dosiahnutia týchto cieľov je potrebné, aby Komisia využila znalosti odborníkov z členských štátov v rámci poradnej skupiny.
(7)
Skupina by mala prispievať k monitorovaniu pokroku a hodnoteniu vplyvu implementácie odporúčania Komisie a záverov Rady. Mala by tiež pomáhať pri koordinácii na európskej úrovni a výmene informácií a osvedčených postupov súvisiacich s politikami členských štátov v oblasti digitalizácie kultúrneho materiálu a jeho dostupnosti online a digitálneho uchovávania.
(8)
Z tohto dôvodu je potrebné vytvoriť skupinu expertov členských štátov pre digitalizáciu a digitálne uchovávanie a vymedziť jej úlohy a štruktúru.
(9)
Skupina by mala pozostávať zo zástupcov členských štátov, ktorí sú odborníkmi na danú oblasť. V záujme efektívnej európskej spolupráce by Komisia mala mať možnosť pozývať pozorovateľov, a to najmä z iných európskych krajín a medzinárodných organizácií, alebo expertov s mimoriadnou odbornou spôsobilosťou v oblasti, ktorá je na programe skupiny.
(10)
Bez toho, aby boli dotknuté bezpečnostné predpisy Komisie stanovené v prílohe k rozhodnutiu Komisie 2001/844/ES, ESUO, Euratom (5), je potrebné stanoviť pravidlá o poskytovaní informácií členmi skupiny.
(11)
S osobnými údajmi týkajúcimi sa členov skupiny je potrebné zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (6).
(12)
Je vhodné určiť lehotu na uplatňovanie tohto rozhodnutia. Komisia v stanovenom čase zváži, či je správne predĺžiť takú lehotu,
ROZHODLA TAKTO:
Článok 1
Expertná skupina členských štátov pre digitalizáciu a digitálne uchovávanie
Týmto sa s účinnosťou odo dňa prijatia tohto rozhodnutia vytvára Skupina expertov členských štátov pre digitalizáciu a digitálne uchovávanie, ďalej len „skupina“.
Článok 2
Úloha
Úlohou skupiny je:
a)
monitorovať pokrok a hodnotiť vplyv implementácie odporúčania Komisie z 24. augusta 2006 o digitalizácii kultúrneho materiálu, jeho dostupnosti online a o uchovávaní digitálnych záznamov a záverov Rady z 13. novembra 2006 o digitalizácii kultúrneho materiálu, jeho dostupnosti online a o digitálnom uchovávaní;
b)
poskytovať fórum na spoluprácu medzi orgánmi členských štátov a Komisiou na európskej úrovni, ako aj na výmenu informácií a osvedčených postupov získaných v rámci politík a stratégií členských štátov v oblasti digitalizácie kultúrneho obsahu, jeho dostupnosti online a digitálneho uchovávania.
Pri realizácií uvedených úloh bude skupina brať do úvahy prácu iných skupín vytvorených Komisiou v oblasti digitalizácie a digitálneho uchovávania.
Článok 3
Konzultácia
Komisia môže konzultovať skupinu v akejkoľvek záležitosti súvisiacej s digitalizáciou kultúrneho materiálu, jeho dostupnosťou online a digitálnym uchovávaním.
Článok 4
Členstvo a vymenovanie
1. Skupina bežne pozostáva z maximálne dvoch zástupcov za každý členský štát. V riadne odôvodnených prípadoch môžu členské štáty vymenovať tretieho zástupcu. Členovia sa vymenujú s prihliadnutím na ich odbornú spôsobilosť v oblasti digitalizácie kultúrneho materiálu a jeho dostupnosti online a digitálneho uchovávania.
2. Členské štáty môžu za rovnakých podmienok, aké platia v prípade členov skupiny, vymenovať rovnaký počet náhradníkov, ktorí budú zastupovať neprítomných členov skupiny.
3. Členovia skupiny zostávajú vo funkcii, kým nie sú nahradení, alebo do obnovenia ich mandátu.
4. Členov, ktorí sa už nemôžu efektívne podieľať na práci skupiny, ktorí sa vzdali funkcie alebo ktorí nedodržiavajú podmienky stanovené v odseku 3 tohto článku alebo v článku 287 zmluvy, možno nahradiť.
5. Mená členov sa zhromažďujú, spracúvajú a uverejňujú v súlade s nariadením (ES) č. 45/2001. Mená členov sa uverejňujú na webovej stránke o iniciatíve i2010 týkajúcej sa digitálnych knižníc (7).
Článok 5
Činnosť
1. Skupine predsedá Komisia.
2. Po dohode s Komisiou sa môžu vytvoriť podskupiny s cieľom preskúmať osobitné otázky za podmienok stanovených skupinou. Tieto podskupiny zanikajú hneď po splnení svojho mandátu.
3. Pokiaľ je to vhodné na dosiahnutie efektívnej európskej spolupráce, môže zástupca Komisie požiadať pozorovateľov, a to najmä z iných európskych krajín a medzinárodných organizácií, alebo expertov s mimoriadnou odbornou spôsobilosťou v oblasti, ktorá je na programe skupiny, aby sa zúčastnili na práci skupiny alebo podskupiny.
4. Informácie získané v rámci účasti na rokovaniach skupiny alebo podskupiny nemožno voľne šíriť, ak sa podľa názoru Komisie týkajú dôverných otázok.
5. Skupina a jej podskupiny sa obvykle stretávajú v priestoroch Komisie v súlade s postupmi a harmonogramom stanovenými Komisiou. Komisia zabezpečuje sekretárske služby. Na zasadnutiach skupiny a jej podskupín sa môžu zúčastniť iní úradníci Komisie, ktorí sa o rokovania zaujímajú.
6. Skupina prijíma svoj rokovací poriadok na základe štandardného rokovacieho poriadku prijatého Komisiou.
7. Komisia môže uverejniť akýkoľvek súhrn, záver, prípadne čiastočný záver alebo pracovný dokument skupiny v pôvodnom jazyku predmetného dokumentu.
Článok 6
Výdavky na zasadnutia
V súvislosti s činnosťou skupiny Komisia hradí cestovné náklady a v prípade potreby náklady na stravu a ubytovanie členom, expertom a pozorovateľom v súlade s ustanoveniami Komisie o náhrade pre externých expertov. Cestovné náklady členov sa uhrádzajú len jednému expertovi za členský štát.
Členom, expertom a pozorovateľom neprislúcha za poskytované služby odmena.
Výdavky na zasadnutia sa hradia v rámci ročného rozpočtu, ktorý skupine pridelili príslušné útvary Komisie.
Článok 7
Uplatniteľnosť
Toto rozhodnutie sa uplatňuje od 31. decembra 2010.
V Bruseli 22. marca 2007